CELEX: 32019D0722
Language: el
Date: 2019-04-30 00:00:00
Title: Απόφαση (ΕΕ) 2019/722 της Επιτροπής, της 30ής Απριλίου 2019, σχετικά με την προτεινόμενη πρωτοβουλία πολιτών με τίτλο «Παύση των εμπορικών συναλλαγών με τους ισραηλινούς εποικισμούς που δραστηριοποιούνται στα Κατεχόμενα Παλαιστινιακά Εδάφη» [κοινοποιηθείσα υπό τον αριθμό C(2019) 3305]

10.5.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 122/57
               
            
         ΑΠΟΦΑΣΗ (ΕΕ) 2019/722 ΤΗΣ ΕΠΙΤΡΟΠΗΣ
         της 30ής Απριλίου 2019
         σχετικά με την προτεινόμενη πρωτοβουλία πολιτών με τίτλο «Παύση των εμπορικών συναλλαγών με τους ισραηλινούς εποικισμούς που δραστηριοποιούνται στα Κατεχόμενα Παλαιστινιακά Εδάφη»
         
            
               [κοινοποιηθείσα υπό τον αριθμό C(2019) 3305]
            
         
         (Το κείμενο στην αγγλική γλώσσα είναι το μόνο αυθεντικό)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) αριθ. 211/2011 του Ευρωπαϊκού Κοινοβουλίου και του Συμβουλίου, της 16ης Φεβρουαρίου 2011, σχετικά με την πρωτοβουλία πολιτών (1), και ιδίως το άρθρο 4,
         Εκτιμώντας τα ακόλουθα:
         
                     (1)
                  
                  
                     Το αντικείμενο της προτεινόμενης πρωτοβουλίας πολιτών με τίτλο «Παύση των εμπορικών συναλλαγών με ισραηλινούς εποικισμούς που δραστηριοποιούνται στα Κατεχόμενα Παλαιστινιακά Εδάφη» αφορά τα εξής: «Για να μην θεωρηθεί ότι αναγνωρίζει ή ότι στηρίζει τις παραβιάσεις του διεθνούς δικαίου και των ανθρωπίνων δικαιωμάτων από το Ισραήλ, η ΕΕ έχει την υποχρέωση να σταματήσει τις εμπορικές συναλλαγές με τους ισραηλινούς εποικισμούς στα Κατεχόμενα Παλαιστινιακά Εδάφη.»
                  
               
                     (2)
                  
                  
                     Οι στόχοι της προτεινόμενης πρωτοβουλίας πολιτών αφορούν τα εξής: «Η Ευρωπαϊκή Επιτροπή έχει την αποκλειστική αρμοδιότητα για το εμπόριο. Ως εκ τούτου, και υπό το πρίσμα των υποχρεώσεων που υπέχει σύμφωνα με το διεθνές δίκαιο να μην αναγνωρίζει ή να στηρίζει τις παράνομες πράξεις του Ισραήλ στην κατεχόμενη Παλαιστίνη, η Επιτροπή πρέπει: 1. να αναγνωρίσει επίσημα ότι οι εμπορικές συναλλαγές με ισραηλινούς εποικισμούς απαγορεύονται τόσο για την ΕΕ ως σύνολο όσο και για όλα τα κράτη μέλη. 2. να θέσει σε εφαρμογή κανονισμό που να διασφαλίζει ότι τα αγαθά και οι υπηρεσίες που προέρχονται εξολοκλήρου ή εν μέρει από τους εν λόγω εποικισμούς δεν θα εισέρχονται πλέον στην ευρωπαϊκή αγορά.»
                  
               
                     (3)
                  
                  
                     Η Συνθήκη για την Ευρωπαϊκή Ένωση (ΣΕΕ) ενισχύει την ιθαγένεια της Ένωσης και βελτιώνει περαιτέρω τη δημοκρατική λειτουργία της Ένωσης προβλέποντας, μεταξύ άλλων, ότι κάθε πολίτης έχει το δικαίωμα να συμμετέχει στον δημοκρατικό βίο της Ένωσης μέσω της ευρωπαϊκής πρωτοβουλίας πολιτών.
                  
               
                     (4)
                  
                  
                     Για τον σκοπό αυτό, οι διαδικασίες και οι προϋποθέσεις που απαιτούνται για την πρωτοβουλία πολιτών θα πρέπει να είναι σαφείς, απλές, εύχρηστες και αναλογικές προς τον χαρακτήρα της πρωτοβουλίας πολιτών, ώστε να ενθαρρύνουν τη συμμετοχή των πολιτών και να καθιστούν την Ένωση περισσότερο προσιτή.
                  
               
                     (5)
                  
                  
                     Νομική πράξη που καλύπτει το αντικείμενο της προτεινόμενης πρωτοβουλίας πολιτών θα μπορούσε να θεσπιστεί μόνο βάσει του άρθρου 215 της ΣΛΕΕ.
                  
               
                     (6)
                  
                  
                     Ωστόσο, προϋπόθεση για τη θέσπιση νομικής πράξης βάσει του άρθρου 215 ΣΛΕΕ είναι η έκδοση απόφασης, σύμφωνα με το κεφάλαιο 2 του τίτλου V της Συνθήκης για την Ευρωπαϊκή Ένωση, η οποία προβλέπει τη διακοπή ή τη μείωση, εν όλω ή εν μέρει, των οικονομικών και χρηματοοικονομικών σχέσεων με την οικεία τρίτη χώρα. Η Επιτροπή δεν έχει την εξουσία να υποβάλει προτάσεις για μια τέτοια απόφαση. Ελλείψει αντίστοιχης απόφασης που εκδίδεται σύμφωνα με το κεφάλαιο 2 του τίτλου V της Συνθήκης για την Ευρωπαϊκή Ένωση, η Επιτροπή δεν έχει την εξουσία να υποβάλει πρόταση για την έκδοση νομικής πράξης βάσει του άρθρου 215 της ΣΛΕΕ.
                  
               
                     (7)
                  
                  
                     Για τους λόγους αυτούς, η προτεινόμενη πρωτοβουλία πολιτών με τίτλο «Παύση των εμπορικών συναλλαγών με τους ισραηλινούς εποικισμούς που δραστηριοποιούνται στα Κατεχόμενα Παλαιστινιακά Εδάφη» ευρίσκεται καταφανώς εκτός του πλαισίου των αρμοδιοτήτων της Επιτροπής να υποβάλλει πρόταση για την έκδοση νομικής πράξης της Ένωσης για την εφαρμογή των Συνθηκών κατά την έννοια του άρθρου 4 παράγραφος 2 στοιχείο β) του κανονισμού, σε συνδυασμό με το άρθρο 2 σημείο 1 αυτού,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Η καταχώριση της προτεινόμενης πρωτοβουλίας πολιτών με τίτλο «Παύση των εμπορικών συναλλαγών με τους ισραηλινούς εποικισμούς που δραστηριοποιούνται στα Κατεχόμενα Παλαιστινιακά Εδάφη» απορρίπτεται.
         
         
            Άρθρο 2
            Η παρούσα απόφαση απευθύνεται στους διοργανωτές (μέλη της επιτροπής πολιτών) της προτεινόμενης πρωτοβουλίας πολιτών με τίτλο «Παύση των εμπορικών συναλλαγών με τους ισραηλινούς εποικισμούς που δραστηριοποιούνται στα Κατεχόμενα Παλαιστινιακά Εδάφη», τους οποίους εκπροσωπούν οι [τα δεδομένα προσωπικού χαρακτήρα διαγράφηκαν έπειτα από διαβούλευση με τους διοργανωτές], που ενεργούν ως πρόσωπα επικοινωνίας.
         
         
            Βρυξέλλες, 30 Απριλίου 2019.
            
               
                  Για την Επιτροπή
               
               Frans TIMMERMANS
               
                  Αντιπρόεδρος
               
            
         
         
            (1)  ΕΕ L 65 της 11.3.2011, σ. 1.